b'\n_START_ARTICLE_\n\xc8\x98tefan Holban (deputat)\n_START_SECTION_\nBiografie\n_START_PARAGRAPH_\nN\xc4\x83scut \xc3\xaentr-o familie de p\xc4\x83rin\xc8\x9bi \xc8\x9b\xc4\x83rani, Ciprian \xc8\x99i Paraschiva, cu stare mijlocie. Absolv\xc4\x83 \xc8\x99coala primar\xc4\x83 \xc3\xaen satul natal, apoi Seminarul Pedagogic \xc3\xaen Nov\xc3\xaei Bug (Herson) primind burs\xc4\x83 de stat. Urmeaz\xc4\x83 trei ani la Politehnica din Odesa (sec\xc8\x9bia electrotehnic\xc4\x83) \xc8\x99i un an \xc3\xaen Germania, la Altstrelitz , tot electrotehnica. Stagiul de practic\xc4\x83 de un an la Societatea Belgian\xc4\x83 de Tramvaie din Chi\xc8\x99in\xc4\x83u. \xc3\x8ens\xc4\x83 izbucnirea r\xc4\x83zboiului \xc3\xael pune \xc3\xaen imposibilitatea s\xc4\x83-\xc8\x99i mai depun\xc4\x83 proiectul de diplom\xc4\x83._NEWLINE_Dup\xc4\x83 27 martie 1918 reintr\xc4\x83 \xc3\xaen \xc3\xaenv\xc4\x83\xc8\x9b\xc4\x83m\xc3\xa2nt ca director al \xc8\x98colii Primare nr . 2 din Chi\xc8\x99in\xc4\x83u, devine pre\xc8\x99edinte al Asocia\xc8\x9biei \xc3\x8env\xc4\x83\xc8\x9b\xc4\x83torilor din jud. L\xc4\x83pu\xc8\x99na \xc8\x99i vicepre\xc8\x99edinte pe \xc8\x9bar\xc4\x83. Se \xc3\xaenscrie la Facultatea de Drept din Ia\xc8\x99i pe care o absolv\xc4\x83 \xc3\xaen 1926, \xc3\xae\xc8\x99i d\xc4\x83 demisia din \xc3\xaenv\xc4\x83\xc8\x9b\xc4\x83m\xc3\xa2nt ocup\xc3\xa2ndu-se cu avocatura \xc3\xaen Boroul din Chi\xc8\x99in\xc4\x83u._NEWLINE_\xc3\x8en 1940 \xc8\x99i apoi \xc3\xaen 1944 se refugiaz\xc4\x83 \xc3\xaen R\xc3\xa2mnicu Vilcea, unde sprijin\xc4\x83 organizarea unei cantine pentru 200 refugia\xc8\x9bi, cantina fiind condus\xc4\x83 de so\xc8\x9bia sa. \xc3\x8en 1957, pe c\xc3\xa2nd avea 71  de ani, este condamnat la munc\xc4\x83 silnic\xc4\x83 pentru 15 ani, fiin acuzat de activitate contrarevolu\xc8\x9bionar\xc4\x83,f\xc4\x83r\xc4\x83 \xc3\xaens\xc4\x83 ca tribunalul s\xc4\x83 aib\xc4\x83 vreo dovad\xc4\x83. A cutreierat \xc3\xaen acest timp \xc3\xaenchisorile din Jilava , apoi Gherla \xc8\x99i \xc3\xaen sf\xc3\xa2r\xc8\x99it Boto\xc8\x99ani, unde moare \xc3\xaen 1961 la 27 august. Familia fiind anun\xc8\x9bat\xc4\x83 abia \xc3\xaen anul urm\xc4\x83tor, iar loca\xc8\x9bia morm\xc3\xa2ntului fiind \xc3\xaenc\xc4\x83 ne \xc8\x99tiut\xc4\x83. Astfel i-au construit un cenotaf, \xc3\xaen cimitirul boto\xc8\x99\xc4\x83nean, cu inscrip\xc8\x9bia: "Undeva \xc3\xaen acest cimitir se afl\xc4\x83 corpul ne\xc3\xaensufle\xc8\x9bit al celui ce a fost \xc8\x98tefan Holban".\n_START_SECTION_\nActivitatea politic\xc4\x83\n_START_PARAGRAPH_\n\xc3\x8en 1916 este mobilizat, \xc3\xaendeplinindu-\xc8\x99i stagiul militar la Simferopol, \xc3\xaen Crimeea. Este apoi trimis ca interpret la o unitate ruseasc\xc4\x83 din Dobrogea, pe frontul rom\xc3\xa2n. De aici, este delegat, \xc3\xaen 1917, la Congresul Osta\xc8\x99ilor Moldoveni din Odesa, unde se hot\xc4\x83r\xc4\x83\xc8\x99te \xc3\xaenfiin\xc8\x9barea, \xc3\xaen acel ora\xc8\x99, a unui Comitet Militar Moldovenesc, pe 14 mai. Printre realiz\xc4\x83rile acestui comitet a fost \xc8\x99i un apel c\xc4\x83tre moldoveni care s\xc4\x83-i \xc3\xaendemne la "unirea tuturor organiza\xc8\x9biilor moldovene\xc8\x99ti spre a lupta cu du\xc8\x99manii slobozeniei", acesta fiind \xc3\xaen leg\xc4\x83tur\xc4\x83 cu r\xc4\x83scoala generalului rus pro\xc8\x9barist Kornilov . Apelul a fost semnat de \xc8\x98tefan Holban la 30 august 1917. La \xc3\xaenceputul luni septembrie \xc3\xaen \xc8\x99edin\xc8\x9ba extraordinar\xc4\x83 a Comitetului Executiv Moldovenesc din Odesa, este cooptat \xc3\xaen Comitet matelotul sergent major Turkuman din Sevastopol \xc8\x99i voluntarul \xc8\x98tefan Holban. _NEWLINE_\xc3\x8entre 8 \xc8\x99i 14 septembrie 1917, \xc8\x98tefan Holban particip\xc4\x83 \xc3\xaen Kiev la Congresul Tuturor Popoarelor din Rusia din partea rom\xc3\xa2nilor. Iar la 20 septembrie prezint\xc4\x83 raportul privind participarea delega\xc8\x9biei la Congre\xc8\x99ul de la Kiev. De asemenea face parte din delega\xc8\x9bia trimis\xc4\x83 la Kerenski \xc3\xaen vederea ob\xc8\x9binerii unei autoriza\xc8\x9bii de a se convoca Congresul General Ost\xc4\x83\xc8\x99esc Moldovenesc. Din delega\xc8\x9bie f\xc4\x83\xc2\xadceau parte slt. Ion P\xc4\x83sc\xc4\x83lu\xc8\x9b\xc4\x83, \xc8\x98tefan Holban din partea Comitetului din Odesa \xc8\x99i cpt. A. Popa din partea Comitetului din Chi\xc8\x99in\xc4\x83u. Ace\xc8\x99tia nu au reu\xc8\x99it s\xc4\x83 ob\xc8\x9bin\xc4\x83 audien\xc8\x9b\xc4\x83 la Kerenski, dar li s-a dat de \xc3\xaen\xc8\x9beles de c\xc4\x83tre adjutantul lui Kerenski, c\xc4\x83, fiind revolu\xc8\x9bie, controlul e problematic \xc8\x99i c\xc4\x83 \xc3\xaen aceast\xc4\x83 privin\xc8\x9b\xc4\x83 ar trebui s\xc4\x83 aib\xc4\x83 ini\xc8\x9biativa proprie. Drept urmare de la Cartierul General din Moghilev, Ion P\xc4\x83sc\xc4\x83lu\xc8\x9b\xc4\x83 \xc8\x99i Holban \xc8\x98tefan (f\xc4\x83r\xc4\x83 Popa) au expediat urm\xc4\x83toarea telegram\xc4\x83 c\xc4\x83tre toate unit\xc4\x83\xc8\x9bile militare ruse\xc8\x99ti: "Cu aprobarea Guvernului Provizoriu, pe ziua de 20 octombrie se convoac\xc4\x83 la Chi\xc8\x99in\xc4\x83u, guvern\xc4\x83m\xc3\xaentul Basarabiei, Congresul General al Osta\xc8\x99ilor Moldoveni din \xc3\xaentreaga Rusie. Rug\xc4\x83m da\xc8\x9bi curs pentru a se alege \xc8\x99i trimite la aceast\xc4\x83 dat\xc4\x83 c\xc3\xa2te doi solda\xc8\x9bi \xc8\x99i c\xc3\xa2te un ofi\xc8\x9ber la fiecare 240 de osta\xc8\x99i moldoveni. (...) Delega\xc8\x9bii vor fi prev\xc4\x83zu\xc8\x9bi cu delega\xc8\x9biuni \xc3\xaen curs \xc8\x99i bani pentru hran\xc4\x83 pe 5 zile. Semneaz\xc4\x83 convocarea prapor\xc8\x99cic Ion P\xc4\x83sc\xc4\x83lu\xc8\x9b\xc4\x83 \xc8\x99i \xc8\x98t. Holban."_NEWLINE_Congresul din 20 octombrie 1917 hot\xc4\x83r\xc4\x83\xc8\x99te \xc3\xaenfiin\xc8\x9barea unui birou pentru organizarea Sfatului \xc8\x9a\xc4\x83rii numind pe \xc8\x9aan\xc8\x9bu pre\xc8\x99edinte, iar pe \xc8\x98tefan Holban secretar. Tot atunci el este aies printre cei 40 de osta\xc8\x99i ca deputat \xc3\xaen Sfatul \xc8\x9a\xc4\x83rii. A fost deputat de la 21 noiembrie 1917 p\xc3\xaen\xc4\x83 la 26 ianuarie 1918, c\xc3\xa2nd i s-a retras mandatul. A fost \xc3\xaens\xc4\x83 reales deputat func\xc8\x9bion\xc3\xa2nd de la 25 noiembrie 1918 \xc8\x99i p\xc3\xa2n\xc4\x83 la lichidarea Sfatului \xc8\x9a\xc4\x83rii, la 27 februarie 1919, r\xc4\x83stimp \xc3\xaen care a f\xc4\x83cut parte din Comisia de Lichidare._NEWLINE_In 1918 \xc8\x98tefan Holban particip\xc4\x83 la fondarea Partidului \xc8\x9a\xc4\x83r\xc4\x83nesc din Basarabia, fiind ales in biroul de conducere al\xc4\x83turi de Pantelimon Halippa, Daniel Ciugureanu, Ion Incule\xc8\x9b, Ion Pelivan, Petru Cazacu, \xc8\x98tefan Ciobanu, Ion Costin, Teofil Ioncu, Gheorghe St\xc3\xa2rcea \xc8\x99i Nicolae Bivol. _NEWLINE_Deputat \xc3\xaen Parlamentul Rom\xc3\xa2niei Mari in anii 1919, 1920, 1922, 1932. S-a remarcat prin participarea la dezbaterea legilor social umanitare. \xc3\x8en legisla\xc8\x9bia din 1932, sus\xc8\x9bine cu vehemen\xc8\x9b\xc4\x83 legea privind controlul averilor - atitudine revolu\xc8\x9bionar\xc4\x83 \xc8\x99i de cutezan\xc8\x9b\xc4\x83 pentru acea epoc\xc4\x83. Militant pentru cinste, dreptate si demnitate. Unul din exemplele de conduit\xc4\x83 cinstit\xc4\x83 este urm\xc4\x83torul: \xc3\xaen alegerile din 1928, din fondul de 1.800.000 lei, destinat alegerilor \xc8\x99i pentru care nu se cereau acte justificative, a restituit Ministerului de Interne 1.100.000 lei - caz unic \xc3\xaen politica Rom\xc3\xa2niei postbelice._NEWLINE_\xc3\x8entre anii 1928-1931 a activat ca Prefect al Jude\xc8\x9bului L\xc4\x83pu\xc8\x99na.'